同齊節初遊吳園登四時佳興樓有懷張史君
作者：黎廷瑞
朝代：宋

paragraphs: 澹澹池中華，離離池上樹。
緬懷龍山翁，婆娑此成趣。
相招桃源舟，蹇予莫能赴。
翁今爲飛仙，乘雲還帝所。
歸燕隨秋風，翠樓渺烟霧。
會面良獨難，知心那復遇。
空餘千歲懷，冷落香珀句。
平原若爲繡，鍾子安可鑄。
蕭蕭衆芳盡，冉冉流年度。
浮生欲如何，三歎出門去。